નાયબ મુખ્યમંત્રી નીતિન પટેલે સરકારના આ નિર્ણયોની જાહેરાત કરતાં કહ્યું હતું કે, ૧૨મીના લાભ પાંચમથી શિયાળું (રવિ) પાકની સિંચાઈ માટે નર્મદાનું પાણી આપવાનો નિર્ણય લીધો છે. તેના અનુસંધાને ૨૮મી, ફેબ્રુઆરી,૨૦૧૯ સુધી ચાર પાણ અપાશે. આગામી શિયાળુ-રવિ સિઝન માટે ૧૨મી નવેમ્બર,૨૦૧૮થી, ૨૮મી ફેબ્રુઆરી,૨૦૧૯ સુધી સિંચાઈ માટે નર્મદાનું પાણી અપાશે. આ માટે ખેડૂતો, ધારાસભ્યો દ્વારા સરકાર સમક્ષ રજૂઆતો થઈ હતી. તેને ધ્યાનમાં લઈને નર્મદા કમાન્ડ વિસ્તારમાં ખેડૂતોને રવિ સિઝનમાં પાણી મળી રહે તે માટે વારાફરતી ચાર પાણ પાણી અપાશે. સરદાર સરોવર નર્મદા ડેમમાં રાજ્યના ૪ કરોડથી વધુ નાગરિકોને પીવાનું પાણી મળી રહે માટે તેટલો જથ્થો સુરિક્ષત રીતે રાખીને ખેડૂતો માટે સિંચાઈ માટેનું આ પાણી અપાશે.